familiediens | DinkJeug 124172615
Biddag vir Jeug en Kategese (Handelinge 2:1-18 Jesus het alle kulture en tale lief)
5th June 2019 dinkjeugEREDIENS: Familiediens, EREDIENS: Kindermomentander tale, biddag, biddag vir jeug en kategese, familiediens, gebede, hand 2:1-18, handling 2:1-18, kinderdiens, kindermomente, Kinderoomblik
Preekriglyn en kinderoomblik
Tema: Jesus het alle kinders van alle kulture en tale lief!
Teks: Handelinge 2: 1-18 (fokus teks vers 4)
Liedere: God hou van kindertjies (Soekie en die Radikids)
Weet jy nie jy's 'n tempel (Jan de Wet en die Loflaaities)
Ek is 'n huis (Soekie en die Radikids))
Die Gees Laat ons bely (Laat U Ryk Kom) F579
Hoor jy die volke F469
Hier is U kerk F387
Skepper Gees F58
Inleiding: Ons het onlangs (vier vandag) Pinkster gevier asook die geboorte van die kerk – 'n tuiste vir alle volke, tale, kulture, geslagte en ouderdomme.
Draai na mekaar en gesels met mekaar oor die vraag –
Wat het Pinkster gebeur? Herinner mekaar aan die storie van die uitstorting van die Gees en die geboorte van die kerk.
Ritueel: Vandag is dit die Biddag vir Jeug en Kategese in die kerk.
Kom ons steek 'n kers aan as simbool van die Gees se teenwoordigheid by alle mense, ook ons kinders en tieners. (reël vooraf dat 'n kind dit kom aansteek)
Seën: Kom ons groet en seën mekaar met die woorde: (almal neem deel hieraan, ook die kinders)
Die Gees woon binne in jou
Die Gees werk deur jou
Die Gees is altyd by jou
Die Gees gee jou krag
Die Gees gee jou woorde
Die Gees gee jou wysheid
Die Gees is ALTYD by jou!
Raai hoeveel verskillende tale daar in die wêreld is? (6500) Hoeveel tale kan hierdie gemeente praat (kry terugvoer van die erediensgangers).
Kom ons hoor hoe klink dit om iemand anders te groet in verskillende tale: (laat almal telkens eers raai watter taal dit is, daarna kan hulle mekaar groet deur die woorde te herhaal).
Guten Tag (Duits)
Hoe sê 'n mens God is lief vir jou in al hierdie tale?
God is lief vir jou (Afrikaans)
Al Rabb yu-hebbuk (Arabies)
Dios te ama (Spaans)
Modimo ea urata (Sotho)
Gott liebt dich (Duits)
Uthixo uyakuthanda (isiXhosa)
Dio ti ama (Italiaans)
Dieu t'aime (Frans)
Preek punte: (Handelinge 2: 1-18)
Die Gees onderskei nie– Hy kom woon en werk deur mans en vroue, bejaardes en kinders, leiers en dienaars, belangrik en onbelangrik; mense van alle tale en culture. God het jou lief en kies om deur jou te werk.
God praat ons taal– Hy besluit om die goeie nuus verstaanbaar te maak, Hy kom na ons omstandighede en konteks. God kies om ons te ontmoet in die chaos van tale, kulture, gebruike en gewoontes. Dit is goeie nuus sowaar!
Die Gees gee vir ons ander tale om te praat(letterlik en figuurlik). Hy help ons om met mense van ander kulture die goeie nuus te deel. Hy help ons ook om na ander uit te reik, brûe te bou, na ander te luister, ander te dien, te versorg, te vergewe en te bemoedig.
Die Gees help ons om te getuig. Die Gees het die eerste gelowiges (oud en jonk) gehelp om met ander volke en tale te gesels. Net so word ons geroep en toegerus om die goeie nuus met ander te deel en hulle te dien.
Gespreksvrae vir gesinne:
Watter kulture of groepe is in jou skool en dorp verteenwoordig?
Hoeveel maatjies het jy wat ook 'n ander taal praat?
Kan jy dink aan iemand wat jy ken wat heeltemal anders is as jy? Wat het jy en daardie persoon in gemeen? (dink aan 'n paar dinge)
Op watter verskillende maniere kan jy vir iemand sê/wys God het hulle lief?
Bid vir die kinders van Suid-Afrika wat 11 en meer tale praat. Deel vooraf papiertjies uit met die 11 landstale uit (voeg dalk Gebaretaal by):
Bid vir mense wat kinders moet beskerm, leer, help, genees en liefhê soos onderwysers, skoolhoofde, ouers, grootouers, maatskaplike werkers, jeugwerkers, die regering, mediese personeel, ens.
Bid vir ruimtes waar kinders van julle gemeenskap die goeie nuus kan hoor soos huise, gemeentes, kategese, Kix groepe, uitreik projekte, #imagine kidz, koshuise ens.
Gebede wat kinders kan voorlees:
Here, dankie vir my vriend. Dankie dat ons nie dieselfde is nie. Dankie dat ons bymekaar kan leer oor ons elkeen se taal en kultuur. Dankie dat ons vir mekaar kan vertrou en saam kan lag. Help my om 'n goeie vriend te wees. Amen
Here, dankie vir die tannie wat vir ons Bybelstories vertel. Dankie dat sy lief is vir Jesus. Dankie dat sy elke week vir ons wag met 'n glimlag. Dankie dat ek vir haar moeilike vrae kan vra. Dankie dat sy my verjaarsdag onthou en my bel as ek siek is. Help haar om vir baie kinders God se liefde te gee. Amen
Here, dankie vir my skool waar ek elke dag nuwe dinge kan leer. Dankie dat ons elkeen talente het wat Jesus vir ons gegee het. Dankie vir pouse tyd waar ons kan speel. Dankie vir sport, musiek en kuns. Dankie vir my juffrouens en menere wat my feite leer oor baie dinge en my wiskunde somme laat doen. Help hulle om vriendelik en geduldig te wees. Amen
Familiereeks van vyf weke
7th May 2019 dinkjeugEREDIENS: Familiediens, OUERLEIDINGErediens, eredienste, familie, familiebediening, familiediens, hulpbronne, idees, materiaal, ouerleiding, reeks, toerusting
Familie-wees word uit vyf hoeke bekyk met die hulp van vyf videosnitte. Ouers word gehelp om verhoudings te bou en by hulle kinders 'n geloof te kweek wat sal hou.
Met erkenning aan NG Buffeljagsrivier wat die reeks aan die hand van die boek "Ouerskap" aangebied het. Klik hier om die boek by Bybelmedia te bestel.
Die preke, kleingroepmateriaal (volwassenes sowel as kinders), asook video's is hier beskikbaar. (more…)
Wat is geloofsgewoontes?
20th September 2018 dinkjeugFAMILIE NETWERKDiepDink, dinkdiep, familie, familiebediening, familiediens, geloofsgewoontes, huisgeloof
Gebruik sport as metafoor om geloofsgewoontes te verduidelik:
Geloofsgewoontes is dinge wat ons gereeld doen om in ons geloof te groei. Geloofsgewoontes help ons om God se teenwoordigheid in ons daaglikse lewe raak te sien en dit met mekaar te deel. Daar is baie geloofsgewoontes, soos vas, mediteer en geloofsreise, maar daar is ook alledaagse gewoontes wat 'n gesin maklik saam kan doen.
Sport is vir die meeste gesinne 'n maklike metafoor om te gebruik wanneer hulle oor geloofsgewoontes nadink.
Nog 10 wenke om kinders te betrek in 'n interaktiewe erediens (deel 2)
20th September 2018 dinkjeugFAMILIE NETWERKdinkdiep, eredienste, familiebediening, familiediens, idees, inter-ouderdom, interaktief, intergeneratief, Kinderbediening, kindermoment, wenke
Inter-ouderdom dienste betrek oud en jonk
'n Inter-ouderdom, interaktiewe erediens fokus om alle gemeentelede aan mekaar te verbind. In die loop van die erediens en preek word daar geleenthede geskep waar mense van verskillende ouderdomme met mekaar kan saam gesels of iets saam kan doen. Dit is nie 'n kinderdiens nie, maar 'n geleentheid om saam te groei as gelowiges in een geloofsfamilie.
Nog 10 wenke om die erediens en preek interaktief te maak:
10 wenke om kinders te betrek in 'n interaktiewe erediens (deel 1)
20th September 2018 dinkjeugFAMILIE NETWERKdinkdiep, Erediens, familiebediening, familiediens, huisgeloof, reeks
Inter-ouderdom eredienste betrek almal
'n Mens hoef nie 'n spesiale kinderoomblik aan die begin van die diens te hê om die kinders te betrek nie. Met 'n kinderoomblik word kinders hoofsaalik verbind aan die persoon wat dit aanbied, soos die leraar. Met 'n inter-ouderdom interaktiewe erediens is die fokus om die gemeentelede aan mekaar te verbind. In die loop van die erediens word daar geleenthede geskep waar mense van verskillende ouderdomme met mekaar saam kan gesels of iets kan doen.
12 Wenke om families te laat tuiskom in jou gemeente
20th September 2018 dinkjeugFAMILIE NETWERKDiepDink, Erediens, familie, familiebediening, familiediens, huisgeloof, idees, intergeneratief, jeugbediening, kindermoment, refleksies, wenke
Die lede van die Familie Netwerk het aan 12 wenke gedink om gemeentes meer familie vriendelik in te rig (overal vir nuwe persone en besoekers):
Gebruik foto's van verskillende rasse en tipe families in PowerPoint
Let op taal – verwelkom byvoorbeeld alle ouderdomme persone, noem altyd waar die kleedkamers en ruimtes vir klein kinders is, sodat besoekers maklik tuis kan kom
Let op hoe die voorportaal lyk– is daar byvoorbeeld foto's van kinders op die mure, is dit rolstoel vriendelik?
Betrek bejaardes by die jeug- of kinderbediening deur geleenthede te skep vir stories vertel. Spesifieke geleenthede kan hiervoor gereël word of huidige geleenthede kan hiervoor ingespan word.
Hang foto's van die kategese groepe in die voorportaal – dit gee vir kinders / jongmense die boodskap gee dat hulle belangrik is en welkom is.
Pak klein tafeltjies, stoeltjies, Kinderbybels en inkleur goed in die erediens ruimte uit – dit laat voorskoolse kinders welkom voel en bevorder hulle deelname.
'n Klimraam of bordkryt buite en 'n tafel met koeldrank kan kleiner kinders laat tuiskom terwyl ouers saamkuier na 'n erediens.
Benoem 'n moederskamer eerder "ruimte vir ouers met babas" en kyk of die ruimtes voldoende is en vriendelik is
Is daar genoeg aanwysings sodat besoekers weet waar alles is? Is dit in verstaanbare terme?
Doen weeklikse verjaarsdae vieringe met sjokolade of 'n kaartjie – kry tieners om te help om dit uit te deel.
Gebruik die kinderoomblik of familietyd in die erediens om huisgeloof aktiwiteite in te oefen – so word huisgesinne / -houdings versterk.
Gebruik verskillende ouderdom, geslag en tipe personen om getuienisse te gee of 'n gebed te doen / voor te lees in die erediens.
Die Familie Netwerk is 'n inisiatief van die Jeug en Familie Taakspan van die Sinode van Wes Kaapland.
Hoe kan 'n gemeente 'n familie raak? (deel 2)
20th September 2018 dinkjeugFAMILIE NETWERKDiepDink, familie, familiebediening, familiediens, huisgeloof, idees, intergeneratief, jeugbediening, opleiding, refleksies, stemme, toerusting
Nog gespreksnotas van die Familie Netwerk byeenkoms gehou op 19 Julie 2018 aan die hand van 'n hoofstuk "Congregations as Family" in die boek "Passing on the Faith. A Radical New Model For Youth and Family Ministry" deur Merton P. Strommen en Richard A. Hardel.
"Gemeentes het nie bloot 'n "familiebediening" nie, maar ís ook in geheel 'n familiebediening".
Hierdie was die onderwerp van die onlangse Familie Netwerk gesprek. Dié gesprek het daartoe gelei dat ons besef het dat gemeentes nuut moet dink oor hoe hulle ruimtes, atmosfeer en geleenthede ingerig word sodat almal deel kan voel van die gemeente as groter familie. Dikwels word kinders slegs verdra in die erediens, eerder as wat die erediens ook aan hulle behoort. Maar waar begin 'n mens die kultuur in 'n gemeente skuif?
Ons voorstel is dat jy 'n gespreksgeleentheid met die Kerkraad of met leiers van die gemeente reël en die volgende vrae vra:
NOG 10 wenke vir kinders in die erediens
25th July 2017 dinkjeugFAMILIE NETWERKErediens, familiediens, prakties, wenke
NOG 10 eenvoudige wenke om kinders te laat tuis voel in die erediens:
Anriëtte de Ridder
Laat kinders iets voor in die diens kom haal of afgee.
Voorbeeld: 'n simboliese saadjie of plantjie of gebedsversoek of kaartjie.
Vra 'n interaktiewe vraag wat mense in groepies / families vir mekaar antwoord.
Voorbeelde: Wie het 'n groot invloed op jou lewe / lewe gehad? Wat is jou geliefkoosde Bybelverhaal? Waarvoor bid jy tans? Vertel van jou lekkerste verjaarsdag nog?
Hou die erediens in 'n ander plek.
Voorbeelde: 'n piekniek erediens buite of 'n diens om tafels in die saal of 'n diens vir gesinne op die mat.
Speel 'n speletjie in die diens wat almal betrek
Voorbeelde: trek vragies uit 'n hoed, bou jenga/lego om iets voor te stel of gee vir almal 'n rooi en groen kaart en dan vir doen jy 'n proefsteek met interessante / snaakse vrae waarvoor elkeen moet "stem".
Vier die kerkjaar. Kinders is mal oor rituele en feeste.
Voorbeelde: Gebruik kleure en simbole. Betrek kinders by die versiering van die erediens ruimte (hul kan in kategese iets maak byvoorbeeld vir advent of lydenstyd). Gee praktiese voorstelle wat hul tuis ook kan doen bv kruis op voordeur, adventskrans, ens.
Let daarop en laat almal al hul sintuie gebruik met nagmaal (hoor, sien, vertel, voel en proe).
Gee 'n voorstel wat gesinne in die week kan doen om die boodskap van daardie dag te gaan leef.
Voorbeelde: besluit om een keer saam te eet hierdie week of maak broodjies en bring vir die sopkombuis bediening of besluit om hierdie week elke dag vir iets dankie te sê voor jul gaan slaap.
Laat 'n paar gesinne met kinders kollekte opneem.
Laat kinders na kategese weer in die diens inkom en die gemeente wys wat hulle gemaak het terwyl iemand vertel waaroor hulle gesels het.
Laat almal mekaar seën aan die einde van die diens. Gee die presies woorde hiervoor sodat dit gemaklik kan gebeur.
Wenke saamgestel na 'n gesprek oor Familiedienste gereël deur die Wes Kaap Sinode se Taakspan vir Jeug- en Familie bediening 28 Julue 2016 te Communitas.
10 wenke vir kinders in die erediens
25th July 2017 dinkjeugKINDERBEDIENINGErediens, familiediens, prakties, wenke
10 eenvoudige wenke om kinders te laat tuis voel in die erediens:
Betrek gesinne by die verwelkoming by die deure
Ouers en kinders kan help met die bulletin uitdeel, verwelkom en plekke aanwys.
Moedig generasie interaksie aan met interaktiewe vrae.
Laat kinders met ouer persone gesels deur 'n vraag te vra en kinders moet dan by bejaarde lidmate die antwoord gaan kry.
Voorbeeld: Gaan vra iemand wat lyk soos 'n ouma of oupa hoe lank hulle al in die gemeente is. Kry dan die antwoorde en tel dit bymekaar. Of vra iemand ouer waarvan hulle hou van hierdie gemeente en kry terugvoer.
Vier kinders en ouer persone se verjaarsdae van die afgelope week op 'n nuwe manier.
Voorbeeld: Almal wat verjaar het moet bymekaar gaan staan en dan sing die gemeente "veels geluk" of deel 'n blommetjie uit vir elkeen.
Doen 'n doop herinnering.
Almal kan na die doopvont gaan en dan vir mekaar met doopwater 'n kruisie maak in elkeen se handpalm of op mekaar se voorkoppe. Gesinne kan dit saam doen. Gee spesifieke woorde. Of elkeen skryf die eerste letter van hul naam met hul vinger in die doopvont.
Gebruik aksies of gebare of geluide wat almal kan saamdoen (om 'n teks te onthou, 'n storie uit te beeld of as 'n gebedsmoment)
Voorbeeld: Hande na vore uitgesteek, handpalms oop en na bo in gebed
Almal wat help om die geluide van die storm te maak in die storie. die hele gemeente hou aan mekaar vas om die liggaam uit te beeld.
Gebruik voorbeelde of foto's uit die kinders se leefwêreld ook
Voorbeelde: gebruik foto's van 'n sportdag of eerste skooldag of verwys na iets wat kinders tans versamel of speel. Neem getuienisse van gesinne of tieners vooraf op om te wys in 'n diens.
"Oefen" die preek in die diens as dit oor 'n familie- of geloofsgewoonte gaan.
Voorbeeld: laat hulle saam "wandel in die woord" of vir sake op die bulletin bid. Gee vir mekaar komplimente of luister na mekaar oor hoe elkeen God die afgelope week raakgesien het.
Betrek gesinne en kinders by die nagmaal.
Voorbeeld: Laat gesinne die nagmaal tafel dek. Hou dit eenvoudig (tafeldoek, rolletjies en glasies sap) en laat twee of meer gesinne in die diens alles uitpak. Of 'n paar gesinne kan ook saam die nagmaal uitdeel. Laat gesinne / groepe saam die nagmaal gebruik deur byvoorbeeld rolletjies te deel.
Laat kinders kersies kom aansteek vir bepaalde gebed saak.
Wees intensioneel met die kuier na die diens.
Voorbeelde: Gebruik gesinne om saam tee diens te doen. Gee vir elke gesin of persoon 'n kleur plakker – elkeen moet dan gaan gesels met iemand wat 'n ooreenstemmende kleur plakker ontvang het. Steek vure aan en braai stokbrood saam.
Dank en Deel: Eksodus 16:1-5; 13-21
28th March 2017 dinkjeugEREDIENS: Familiediensbrood, dank, dankbaarheid, deel, eksodus, Erediens, familiediens, manna, rus, tyd
Votum: Psalm 8
Seëngroet: Vriende ek groet julle in die naam van die Vader, die Seun en die Heilige Gees, wat jou liefhet en aanvaar, net soos jy is.
Kersritueel: Wie het verjaar in die afgelope week? Of wie het hulle doop herinnering gevier?
Lied: Michael W Smith : Open the eyes of my heart, Lord
Lied: FLAM 66: Op vaste fondamente
Lied: Loflaaities: Dis so lekker om die Here te dien Die liefde van Jesus is wonderbaar
Lied: Jeugsangbundel(Groen boek) no. 9 : Ek roem U naam
Skriflesing: Eksodus 16: 1 – 5; 13-21
Preek: In Eksodus lees ons van God wat homself in die woestyn aan Israel bekend stel as Jahwe. Die Here. Maar gemeente hierdie is nie enige Here nie, maar ons God wat geïnteresseerd is in die nood van mense. God stuur Moses terug na Egipte om die nakomelinge van Jakob uit te lei uit slawerny. Dit is een van grootste gebeurtenisse in die lewe van die groepie slawe. Met hierdie ongelooflike uittog bewys God Hom as die God van die geskiedenis. Hierdie uittog speel 'n sentrale rol in die Ou Testament, Selfs die profeet Jesaja verwys na die terugkeer uit ballingskap as 'n "nuwe uittog".
Nou goed dan dis wonderlik, maar wat moet ek en jy met hierdie merkwaardige uittog verhaal maak? Ek wil vandag probeer om hierdie uittog verhaal bietjie meer eenvoudig uit te pak. Ek gaan 5 punte gebruik om dit te doen:
1. Alles behoort aan God en is 'n geskenk aan ons
2. God gee genoeg vir almal sodat ons kan deel met almal
3. Om op te gaar veroorsaak verrotting. Dit stink!
4. Om te werk is om God te help die manna te versprei en uit te deel, die belofte wat God aan almal gemaak het.
5. God gee aan os tye van rus sodat ons kan oefen waaroor die lewe werklik gaan.
Ons moet eerstens besef dat God nog altyd 'n plan met die Israeliete gehad het. So ook met ons. Ons lees daarvan in Hosea. God wil die mensdom groot maak soos 'n ouer 'n kind, beskerm, lief hê en versorg. God wil die Israeliete leer om te leef as volwasse en deelnemende vennote saam met Hom. God wou hê dat die Israeliete se lewens 'n voorbeeld aan ander kan wees. Hulle lewens moes getuig van mense wat in vrede leef, met vreugde. Hulle moet juis 'n getuienis wees hiervan sodat ander en sodat ons wat moeg is vir verdrukking, gulsigheid en oorlog ook hierdie voorbeeld wil volg. Deur die Israeliete, en ander wat daarna gevolg het, probeer God die wêreld leer om saam met hom in vennootskap te tree. En wanneer elkeen van ons met die wete leef dat ons 'n vennoot van God is, 'n rentmeester, sal ons in vrede kan leef. En so begin die lewe in die woestyn, en hierdie was 'n moeilike lewe, maar God berei die Israeliete en so ook ons voor sodat ons uiteindelike in vennootskap saam met hom kan leef.
Die woestyn word sowaar die Here se klaskamer. Die plek waar die mense sal leer om te leef soos wat God nog altyd bedoel het. So wanneer vind die eerste les in hierdie klaskamer plaas? Die oomblik toe die Israeliete begin kla en vertroue verloor. Hulle kla oor die leiers, hulle kla oor die feit dat hulle nie kos het om te eet nie en net daar is die eerste geleentheid om die Israeliete weer klaskamer toe te roep.
1. Alles behoort aan God en alles wat ons ontvang is 'n geskenk van God af.
Vriende wanneer die Israeliete begin kla en wonder of hul nie eerder beter af was as slawe in Egipte nie., dan antwoord God hul. Hy gee aan hulle die geskenk van Manna. Hy gee die opdrag dat hulle elke dag moet Manna optel, maar slegs vir daardie dag. As jy 'n groot gesin is tel jy meer op en as jy 'n klein gesin is tel jy minder op en so het almal elke dag genoeg kos vir die dag gehad. Niemand het ook te veel gehad nie.
God het aan die Israeliete bewys dat Hy werklik 'n genadige en liefdevolle versorger is. Maar meer belangrik- God het die volk opnuut bewus gemaak dat Hy werklik in beheer is. God gee aan ons alles wat ons nodig het. En niks wat God ons gee, is iets wat ons ooit sal kan verdien nie. Alles wat ons ontvang is slegs uit genade. Dis hier waar ons ook onsself moet konfronteer. Hoeveel maal het jy nie by jouself gedink, maar ek verdien hierdie verhoging, ek verdien om in 'n mooi huis te woon met 'n nuwe kar, ek verdien om prefek te wees of hoofseun of meisie te word. Dis waar dat ons kan hard werk en onsself kan bewys, maar alles behoort tog aan ons Here. Selfs die krag en potensiaal om te presteer is net 'n genadige geskenk. Wat ons ontvang, ontvang ons van 'n genadige en liefdevolle God, wat ons wil versorg.
Draai nou na mekaar en deel met die persoon langs jou, wat jy die afgelope week of maand van God ontvang het. Ek gee jul 'n minuut.
2. God gee genoeg aan almal sodat ons kan deel met almal
Ons lees dat daar groot en klein families was, maar elke Israeliet het genoeg manna gekry om hul gesin te voed en niemand het te veel gehad nie. Ons kan vandag hieruit leer. God voorsien in ons daaglikse brood. Voedsel en ander basiese behoeftes is iets wat almal benodig. Hierdie behoeftes het ieder en elk, ongeag van status, of titel of prestasies- hierdie behoeftes is iets wat elke in gemeen het. Die realiteit is dat God genoeg aan ons skenk. Ons het oor genoeg hulpbronne, ons het oorgenoeg kos, maar ons misbruik dit, ons wat meer geld het of meer bevoorreg is kan dit dalk makliker bekom as 'n hawelose, maar dit maak hom of haar nie minder waardig nie. God voorsien vir al sy kinders op aarde, maar ons moet leer om dit wat ons ontvang, met ander te deel.
Draai na mekaar en vertel vir die persoon langs jou, van 'n geleentheid waar jy bekommerd was dat daar nie genoeg sou nie, maar dat daar wel genoeg was. God het voorsien. Ek gee weer so 'n minuut.
3. Om op te gaar veroorsaak verrotting! Dit stink!
Ons lees dat party van die Israeliete te veel manna opgetel het. Hulle wou dit bere vir die volgende dag. Ongelukkig het hierdie orige manna gevrot en baie suur geruik. Jy sien die oomblik toe die Israeliete die gewoontes van hulle vorige eienaars, die Farao's van Egipte aan geneem het, en probeer meer bymekaar maak, as wat hul benodig het, leer hul dat TE VEEL beteken nie noodwendig blydskap nie, en dat gulsigheid tot verrotting lei. Hierdie is 'n baie belangrike les vir ons. Ons het van soveel dinge te veel. Hoeveel maal dink ons nie by onsself… as ek maar net nog in teestel kan kry wat by my nuwe plekmatjies pas, of ek kort nog net een lekker paar tekkies, want my ander paar is eintlik net vir stap. Hoeveel van ons het nie klere, of gereedskap of meubels wat ons eintlik nie in jare gebruik het nie. Hoeveel van ons het eintlik maar ook te veel van iets nie. Hoeveel van ons het nie iets in die huis wat al vrot nie!
Draai nou weer na mekaar en deel met die persoon langs jou, wat jy in jou huis het wat eintlik al verrot. Waarvan het jy te veel?
4. Om te werk, is om God te help die manna versprei en uit te deel. Die geskenk wat God aan almal belowe het.
Die Israeliete moes elke dag gaan werk en die manna optel sodat hulle daarvan kon eet. Hulle moes werk om hierdie geskenk van God te geniet, te ontvang, maar ook te deel. Hierdie les is baie belangrik! Die Here gee aan ons genadige geskenke, maar Hy vra ook van ons om deel te neem aan Sy skepping, Sy plan, die bou van sy koninkryk. Soos ons ontvang, so moet ons ook deel. Elkeen van ons is 'n deelnemende vennoot, rentmeester en mede-skepper saam met God. Daarom is dit vir my en jou belangrik om aan te hou werk. Ongeag jou beroep- of jy nou 'n huisvrou of man is, 'n prokureur, 'n onderwyser, 'n tuinier of 'n verpleegster, Jy werk 5 nie net vir jouself nie, maar ten gunste van die hele skepping. Ons uitdaging is om te besef dat ons werk elke dag deel is van 'n groter prentjie, dat ons werk deelname is aan God se skepping en dat dit ons weer in staat stel om te deel. God het ons as verhouding skepsels geskape. Ons is gemaak om in verhouding met mekaar en die Here te leef, maar ook in verhouding met mekaar te deel.
Neem nou weer so minuut, draai na mekaar en noem aan die persoon langs jou, hoe jy by jou werk of met jou werk ander kan leer deel, leer rus en of leer skep.
5. God gee aan ons tye van rus sodat ons kan oefen waaroor die lewe werklik gaan.
Die laaste les wat ons in die klaskamer van die woestyn leer is die les oor die Sabbat. Die les oor rus. God wou hê dat die Israeliete, en so ook ons vandag, die geskenk van rus en ontspanning ontvang. Die geskenk van tyd, sodat ons dit waaroor die lewe werklik gaan kan geniet. Sodat ons verhoudings, vennootskap en vriendskap ,met God, mekaar en die skepping tot in die volste sin van die woord geniet!!! Selfs die Israeliete moes die 6de dag harder werk sodat hulle die sewende dag kon rus. Hulle moes die sesde dag manna optel vir twee dae. God sien rus as 'n belangrike deel van ons lewens, en tog is dit die minste belangrik in ons oë. Die mens vandag hoef nie elke dag te werk om die geskenke, die manna van God, te ontvang en uit te deel nie. Hierdie geskenk van ekstra tyd is iets wat ons moet koester. Dis hierdie geskenk van tyd wat dit vir die mens, diere en die skepping moontlik maak om ook te rus. Die Sabbat, 'n rus dag is juis wat dit vir ons moontlik maak om werklik die vriendskap met God, ons mede skepsels en die skepping te geniet.
Dallas willard vra die volgende vraag: "Do you think God gave you more work than you have time for today?".
Tog sien ons selfs kerk toe gaan, as 'n werk, 'n taak wat ons tyd om te rus wegneem. Moet ons nie dan juis herbesin oor hoe ons ons tyd bestee nie. Is ons nie besig om so min tyd te maak vir rus, dat ons selfs ons kosbaarste oomblikke van verhouding-bou met God en ons medemens prys gee nie. God gee tog ook die geskenk van genoeg tyd…
Draai na mekaar en besluit op iets wat jy hierdie week gaan doen, sodat jy meer tyd sal maak om te rus en deel dit ,met die ander persoon.
God het dag na dag manna uitgedeel en gedroom van 'n universele manna gemeenskap. 'n Gemeenskap waar almal ontvang, dankbaar is en deel. God droom van 'n wêreld waar daar geen big shots of hawelose is nie, geen arm en ryk nie, geen verdrukker en verdrukte nie, maar waar die menslike lewe in harmonie met die hele skepping leef, waar elke gedeelte leef vir die beter van die hele wêreld. God droom van vrede, 'n geneesde wêreld. Kan ons onsself deel maak van hierdie droom. Kan ons weer leer ontvang, dank en deel. Dis die uitdaging vir elkeen van ons!
Slotlied: Liedboek 253: v 1+2 U het die brood gebreek
Seën: Mag die Here jou God jou seën, en mag jy tot seën van ander leef, mag ons leer om te ontvang, te deel en te rus.
Geskryf deur Ds. Jana Dickason
Vir 'n drukbare PDF weergawe, "click" hier: Familiediens Preek – Dank en Deel, Eksodus 16v1-5 & 13-21